Anttola

Teatteriretki Ikuisesti nuori -esitykseen
2025-11-08 18:00 - 20:00 (Europe/Helsinki) | Mikkelin teatteri, Savilahdenkatu 11, Mikkeli, 50100
Anttolan Maa- ja kotitalousseura ry järjestää teatteriretken Ikuisesti nuori -esitykseen la 8.11. klo 18 Mikkelin teatteriin. Kimppakyydit Anttolasta. Teatterilippu ja väliaikakahvit yhteensä 40 euroa. Ilmoittautumiset 22.10. mennessä Eila Leppäselle puh. 040 835 7109.
Ikuisesti nuori tarjoaa katsojilleen nautinnollisen musiikkiteatterimatkan lähitulevaisuuteemme, jossa tunnetut laulut seuraavat toisiaan upeasti tulkittuina. Koomisen perusvirityksensä lisäksi Ikuisesti nuori sisältää myös herkemmät hetkensä, joissa pohditaan vanhustenhoitomme tulevaisuuden näkymiä ja kaiken maallisen katoavaisuutta. Näytelmän kantavana teemana ovat kuitenkin ilo, ystävyys ja elämännälkä; vanhuus kun ei ole mikään sairaus, vaan luonnollinen osa elämää. Ihan meillä jokaisella.
Tervetuloa syksyn kulttuurinautintoon!

Perinteiset Koivulan joulumyyjäiset
2025-12-13 09:00 - 13:00 | Seurojentalo Koivula, Vanhanpappilantie 7, Anttola, Etelä-Savo, 52100, Suomi
Perinteiset joulumyyjäiset tunnelmallisessa Seurojentalo Koivulassa järjestetään lauantaina 13.12. klo 9-13. Koivulan upea juhlasali on vuosittain täyttynyt kauniiden käsitöiden ja herkullisten leipomusten myyjistä.
Joulumyyjäisiin tunnelmaa tuovat Sirpa ja Kari Rossi joululauluin ja musisoinnein. Halutessaan voi istahtaa kuuntelemaan ja laulamaan mukana tuttuja lauluja.
Myyjäispöydiltä löytyy monenlaisia tuotteita pukin konttiin. Myynnissä myös Anttola Satamasi Saimaalla -kahvimukeja.
Vanha perinteen mukaisesti MLL:n Anttolan yhdistys jakaa pienet muistamiset klo 12.00 Anttolan alueelle vuoden aikana syntyneille vauvoille.
Anttolan maa- ja kotitalousseuran arpajaiset klo 12.30. Päävoittona 50 euron kinkkulahjakortti ja paljon muita palkintoja.
Koivulan joulupuhvetissa tarjolla riisipuuroa kera sekahedelmäsopan sekä jouluinen kahvitarjoilu.
Myyjäispöydän hinta on 20 euroa. Varaukset Eila Leppäseltä, puh. 040 835 7109.
Myyjäiset järjestää Anttolan Maa- ja kotitalousseura ry

Veräjältä Tuvan Lämpöön -esitys Koivulassa
2026-05-24 14:00 - 16:00 | Seurojentalo Koivula, Vanhanpappilantie 7, Anttola, Etelä-Savo, 52100, Suomi
Sunnuntaina 24.5. kannattaa suunnata klo 14 Seurojentalo Koivulaan. Pitkin kevättä Tarja Pyhähuhta ja Pauliina Hintsanen ovat koonneet anttolalaisten tarinoita. Taitavissa käsissä niistä on työstetty esitys. Lavalla nähdään myös anttolalaisia!
Virittäytyminen tuohon ajankuvaan aloitetaan nauttimalla Ruustinnan kahvipöydän antimia. Samalla voi vaihtaa kuulumisia ja tutustua esityksen rekvisiittaan. Kun kahvit ja pöydän antimet on nautittu, niin aloitellaan varsinainen esitys, arviolta noin klo 15.
Tilaisuuteen on vapaa pääsy ja myös kahvitarjoilu on ilmainen.

Kylvön siunaustilaisuus
2026-05-31 13:00 - 14:30 | Tiina Kakkonen, Kähköläntie 127, Mikkeli, Etelä-Savo, 52100, Finland
Kylvön siunaustilaisuus sunnuntaina 31.5. klo 13 Tiina Kakkosella, Kähköläntie 127, Anttola.
Järjestäjät Anttolan alueseurakunta ja Anttolan Maa- ja kotitalousseura ry

Torikahvila palvelee vanhojen autojen ihailijoita
2026-06-27 10:00 - 17:30 | Anttolan satamatori, Satamatie, Mikkeli, Etelä-Savo, 52100, Suomi
Anttolan Maa- ja kotitalousseuran kahvio palvelee lauantaina 27.6.2026 klo 10 lähtien Anttolan satamatorilla aina siihen saakka, kun viimeiset Saimaan ympäriajoon osallistuvat vanhat autot ovat käyneet Anttolan rastipisteellä (arvio klo 17.30 mennessä).
Kahviossa tuoreita korvapuusteja, Eilan vaaleaa leipää, rieskaa ja muita herkkuja sekä kahvin kanssa nautittavaksi että mukaan ostettavaksi. Viritämme tämän upean tapahtumalauantain kunniaksi myös makkaragrillin.
Tervetuloa kahvittelemaan ja ihailemaan vanhoja ajopelejä!

Suur-Saimaan ympäriajon museoautot Anttolassa
2026-06-27 11:30 - 17:00 | Anttolan satamapuisto, Satamatie, Anttola, Etelä-Savo, 52100, Suomi
Museoajoneuvojen 32. Suur-Saimaan Ympäriajo lauantaina 27.6.2026 tuo säpinää ja paljon nähtävää Anttolaan ja myös kantatie 62:lle.
Lauantaina 27.6.2026 Anttolan satamassa on rastipiste, jossa kilpailijat joutuvat suorittamaan leikkimielisen tehtävän. Kilpailuun on ilmoittautunut 282 museoajoneuvoa miehistöineen. Vanhimmat ajokit ovat 1920-luvulta. Iso osa miehistöistä on pukeutunut ajokkinsa ikäkauden mukaisesti. Kilpailijat lähtevät liikkeelle ikäjärjestyksessä, vanhimmat ensin, joten yleisön kannattaa olla paikalla ajoissa.
Anttolan satamaan ajokit tulevat Puumalan suunnasta vajaan minuutin välein arviolta noin kello 11.30 alkaen. Vanhapappilantien varteen tulee jättää tilaa niin, että isotkin ajoneuvot pääsevät kääntymään satamaan sitä kautta. Anttolan sataman tehtävärastin jälkeen ajokit käyvät Ollinmäen viinitilalla, josta on saatavissa ajojen nimikkotuotteita omilla etiketeillä.
Yleisöllä on tapahtumapaikoille vapaa pääsy, kunhan liikennettä ei tukita.
Lisätietoja Suur-Saimaan ympäriajosta Facebook-sivulta.

Korkeuskammoa Kuusniemellä -teatteriretki Mäntyharjun kesäteatteriin
2026-07-08 19:00 - 21:00 | Mäntyharjun kesäteatteri, Iso-pappilantie 2, 52700 Mäntyharju, Mäntyharju, Etelä-Savo, 52700
Anttolan Maa- ja kotitalousseura ry järjestää teatteriretken 8.7.2026 Mäntyharjun kesäteatterin klo 19 alkavaan Korkeuskammoa Kuusniemellä -näytökseen. Teatterilippu ja väliaikakahvitarjoilu yhteensä 25 euroa. Matkat kimppakyydein Anttolasta. Sitovat ilmoittautumiset Eila Leppäselle 21.6. mennessä numeroon 040 835 7109.
Mäntyharjun Kesäteatteri esittää kesällä 2026 mukaansatempaavan maalaiskomedian Korkeuskammoa Kuusniemellä. Luvassa taattua komediaa ja vauhdikasta menoa – tule kokemaan maalaiskomedian hurma!
Hakkaraisella ja Kiiskellä on suuruudenhullu suunnitelma saada lentokenttä Kuusniemelle. Työrukkasena miehillä on totuttuun tapaan Varma Kylmälehto. Kirkon korkea torni on ikävästi kaavaillun kiitoradan suunnassa koneiden nousun esteenä. Muut kunnan asukkaat päättävät kuitenkin pistää hankkeelle kampoihin yhdessä Pohdon, Piiparisen ja Turpeisen kanssa, mutta pärjääkö kunta markkinavoimia vastaan? Millaisen lopputuloksen polveileva tapahtumaketju lopulta aiheuttaa?
Korkeuskammoa Kuusniemellä on Ylen maalaiskomedia-sarjojen itsenäinen jatko-osa, jonka on käsikirjoittanut Heikki Luoma ja Sari Ojala.
Ohjaajan saappaisiin Mäntyharjun kesäteatterille kevääksi 2026 astuu näyttelijä-ohjaaja Juha-Sakari Hippi.
Katettu katsomo, esteetön kulku.

Anttolan Kihumarkkinat
2026-07-25 10:00 - 15:00 | Anttolan satamapuisto, Satamatie, Anttola, Etelä-Savo, 52100, Suomi
Perinteikkäät Anttolan Kihumarkkinat järjestetään lauantaina 25.7.2026 klo 10-15 Anttolan satamapuistossa ja torilla. Jälleen kerran markkinahumun ohessa satamapuistossa on ohjelmaa koko perheelle.
Kaikenikäisiä markkinavieraita varten Kihumarkkinoiden satamapuiston viheriön valtaavat nelijalkaiset ystävämme koirat tai ainakin pari koiraa. Ohjelmassa on Koirapalvelu Tatsin aktiivien järjestämät rallytokoesitykset. Perheen pienemmille on luvassa myös omaa ohjelmaa.
Ohjelmalavalla saamme ihailla ja kuunnella nuorta taituruutta, kun Savonlinnan taidelukiolaisen trio Aino Järvensivu, Anni Saksman ja Meri Janhunen musisoivat.

Kihupuheen pitää Anttolan oma kansanedustaja Vesa Kallio. Kansanedustajan tehtäviä on takana reilu kolme vuotta, joten Vesalta voisi kysyä miltä nyt tuntuu?

Ohjelmalavalla kihumusiikista vastaa taidokas Kapa Montonen – Anttolan lahja Mikkelin ja koko Suomen musiikkimaailmalle.

Anttolan Maa- ja kotitalousseuran arpajaiset: päävoittona ilmanviilennin. Arpajaisten tuotto Seurojentalo Koivulan käyttökuluihin.
Aikataulu:
10.30 Rallytoko-esitys, Koirapalvelu Tatsin edustajat
11.00 Savonlinnan taidelukion nuoret muusikot
12.00 Kihupuhe kansanedustaja Vesa Kallio
12.30 Rallytoko-esitys, Koirapalvelu Tatsin edustajat
13.00 Kapa Montonen show time
Seurojentalo Koivulassa (Vanhanpappilantie 7) on Saimaa on aina kauneimmillaan -valokuvaesitys. Esitys pyörii Kihumarkkinoiden aikaan koko ajan, joten voit rauhassa istahtaa lepuuttamaan jalkojasi tunnelmalliseen Koivun juhlasaliin ja ihailla Saimaan maisemia eri vuodenaikoina.
Koivulan yläkerran aarteita on koottu esille ja myyntiin juhlasalin pöydille. Tule tekemään löytöjä.
Koivulassa tarjolla herkullista rantarosvon kalakeittoa klo 11-14. Kahvio palvelee klo 10-15.
Markkinapaikkatiedustelut Eila Leppänen, 040 835 7109.
Tapahtuman järjestää Anttolan Maa- ja kotitalousseura ry ja sen järjestämiseen on saatu Mikkelin kaupungin yleisten kulttuuripalveluiden avustusta.
